Уахътыншэ дахагъэ
Налшык дэт Къэрал киноконцерт гъэлъэгъуапIэм щекIуэкIа пшыхьыр щIэщыгъуэт икIи гукъинэжт. Абы утыку къыщрахьащ дэрбзэр, сурэтыщI-модельер, республикэм и гъуазджэмрэ щэнхабзэмрэ хэлъхьэныгъэфI хуэзыщIа Шортэн Мадинэ и лэжьыгъэхэр.
Шортэн Мадинэ щыгъын игъэлъагъуэу япэу утыку щихьам и ныбжьыр илъэсиплI къудейт зэрыхъур. Сабийуэ дэрбзэр IэщIагъэм дихьэха хъыджэбз цIыкIур илъэсипщI щыхъуам бостей зыхуидыжыфырт. Мадинэ къыхихыну IэщIагъэм зэи егупсысакъым, и анэ Светэ дэрбзэр, сурэтыщI-модельер Iэзэти. Абы и адэшхуэ, тхакIуэ, этнограф Шортэн Аскэрбийт къыхэзылъхьар ДахагъэмкIэ лъэпкъ театр къызэрагъэпэщыну. IуэхущIапIэр къызэIуаха нэужь, Мадинэ и лэжьыгъэм щIэ гуэр щыхилъхьэкIэ ар адэшхуэм къызэрыщыхъунум егупсыст. Сабий щыгъынхэр зыд и гъэсэнхэм дэрбзэр IэкIуэлъакIуэр щадэIэпыкъукIэ, абы я ныбжьым езыр щитар зэпымыууэ игу къэкIыжт. Къыхэгъэщыпхъэщ, Мадинэ и лэжьыгъэр и гъэсэнхэм я адэ-анэхэмрэ КъБР-м Егъэджэныгъэмрэ щIэныгъэмкIэ и министерствэмрэ къыдаIыгъыу зэрыщытар.
ЩIэныгъэмрэ IэпщIэлъапщIагъэмкIэ еджакIуэхэм я республикэ центрым и унафэщIым и къуэдзэ Мер Людмилэ псалъэ щратым, зи псэугъуэ Шортэн Мадинэ пасэу дунейм зэрехыжар къыдэлэжьа псоми гущIыхьэ зэращыхъуамкIэ къыщIидзащ.
— Мадинэ и гъащIэр, и лэжьыгъэр зытеухуауэ щытар республикэм и лъэпкъ щэнхабзэм зегъэужьынырщ. Дэрбзэр IэкIуэлъакIуэм гъуазджэм хуищIа хэлъхьэныгъэмрэ къигъэщIа дахагъэмрэ гъунэ иIэкъым. Аращ Мадинэ и IэдакъэщIэкI телъыджэхэмрэ и IуэхущIафэхэмрэ щыгъуазэ дэтхэнэри дыщIригушхуэр. И анэ Светланэ Мадинэ и лэжьыгъэм пещэри, республикэм исхэр и IэщIагъэм щыгуфIыкIыу, лъэпкъ гъуазджэм хэлъхьэныгъэфIхэр хуищIу, иригъэфIакIуэу и лэжьыгъэм пэрытыну, узыншагъэ, ехъулIэныгъэ, насып иIэну ди гуапэщ, — жиIащ абы.
— Мы зэхуэсыр зытеухуа Шортэн Мадинэ илъэс 17-м и кIуэцIкIэ бгырыс цIыхубзым и образ ухуэным телэжьащ. КъыжыIапхъэщ, республикэм ДахагъэмкIэ лъэпкъ театр къыщызэгъэпэщыным зи гуащIэ хэзылъхьа бзылъхугъэхэм ар зэращыщыр. Абы и лэжьыгъэм и пщIэр мызэ-мытIэу къыщалъытащ «Золотая игла», «Русский силуэт» урысейпсо зэпеуэхэм. Мадинэ и гъусэу щыгъын телъыджэхэр къэзыгъэщIа и лэжьэгъухэмрэ и гъэсэнхэмрэ абы иIа зэфIэкIымрэ бгъэдэлъа зэчиймрэ щIэблэм я деж зэрынахьэсынур, къигъэщIа дахагъэр зэрахъумэнур быдэу си фIэщ мэхъу. Мадинэ дэ зэи тщыгъупщэнукъым, — жиIащ «Урысей зэкъуэт» политикэ партым и щIыналъэ къудамэм и унафэщI Канунниковэ Татьянэ. — Гъуазджэр, дахагъэр — уахътыншэщ. Мы зэхыхьэм кърихьэлIахэм республикэм и щэнхабзэр, гъуазджэр фIыуэ зэралъагъум, абы зиужьмэ зэрагуапэм шэч къытесхьэркъым.
Я IуэхущIапIэм къыбгъэдэкI щIыхь тхылъыр Канунниковэ Татьянэ Шортэн Светланэ иритащ, и зэфIэкIымрэ ехъулIэныгъэмрэ я щыхьэту.
Хъыджэбзхэм утыкум щагъэлъэгъуа бостейхэр нэр игъэгуфIэу дахэ защIэт. Щыгъынхэр зыгъэлъагъуэ цIыхубз цIыкIухэм адыгэ макъамэм щIэту фэилъхьэгъуэхэр екIуу утыку къызэрырахьэм, уардэу зэрызаIыгъым куэд елъытат. «Авангард», «Грация», «Черкешенка-1», «Черкешенка-2», «Вдохновение» зыфIаща бостейхэр щIэщыгъуэт. Абыхэм яхэтт махуэ къэс щыптIагъэ хъунухэри пшыхьхэм узэрыкIуэну фэилъхьэгъуэхэри. Псом хуэмыдэу удэзыхьэхыр лъэпкъ фащэхэрат. Къэбгъэлъагъуэмэ, зэхыхьэм зрезыгъэхьэлIа хъыджэбзхэр нэхъри зыщыгуфIыкIар, хьэгъуэлIыгъуэм узэрыхэт хъуну фащэхэм къадэкIуэу, зи кIыхьагъыр лъэгуажьэм фIэкI, махуэ къэс лэжьапIэ узэрыкIуэ хъун, дыщэ, дыжьын IуданэхэмкIэ хэдыкIа бостейхэри зэрадырт.
ДахагъэмкIэ лъэпкъ театрым и «Налкъутналмэс» школым и гъэсэн ныбжьыщIэхэм ягъэлъэгъуа «Ритмы гор», «Юбилейная», «Горные капельки», «Дахэнагъуэ» сабий щыгъынхэри щIэщыгъуэт. Къыхэгъэщыпхъэщ, модельер цIэрыIуэ, сурэтыщI, график Зайцев Владислав и щIыхькIэ къызэрагъэпэща «Золотая игла-2013» урысейпсо зэпеуэм мы ныбжьыщIэхэм щагъэлъэгъуа «Юбилейная» щыгъынхэм етIуанэ увыпIэмрэ щIыхь тхылъымрэ къызэрыщыхуагъэфэщар.
Пшыхьыр ягъэдэхащ УФ-м щапхъэу къыщалъыта «Зори Кавказа» сабий ансамблым, Налшык къалэм ГъуазджэхэмкIэ и сабий школыр къэзыуха Шэду Лауритэ, ГъуазджэхэмкIэ Кавказ Ищхъэрэ институтым щеджэхэу Лыхь Каринэ, Мамбэт Дианэ, Урысмамбэт Раситэ, ДыщэкI ФатIимэ, нэгъуэщIхэми.
ТЕКIУЖЬ Заретэ.
Сурэтхэр ЕЛЪКЪАН Артур трихащ.
